Talsvert er af starra í sumar í Snæfellsbæ . Að sögn fróðra fuglaáhugamanna er talsvert orðið um hvíta starra . Í Sjómannagarðinum í Ólafsvík voru á dögunum þrír slíkir , en aðeins einn þeirra gaf þó á færi á sér til myndatöku , en hann var ásamt svörtum félögum sínum í mastri í garðinum . Starrinn er ekkert sérlega vinsæll hjá mönnum því að fló sem á honum þrífst á það til að sjúga blóð úr fólki . Starrinn er mannelskari en margir aðrir fuglar og því er algengt að hann verpi í húsarennum , þakskeggjum og sem næst mannabústöðum . Sagt er að starraflóin nái sér ekki á strik nema fuglinn verpi tvö ár í röð á sama stað . Því eru margir sem fæla fuglinn frá t.d. með eftirlíkingum af uglum og loka mögulegum aðkomuleiðum fuglsins að hreiðurstæðunum . Starranum til hróss er þó hin mikla hermikrákutækni fuglsins því hann getur breytt söng sínum á ýmsa vegu .